**ИЗВЕШТАЈ СА СУПЕРВИЗИЈСКОГ САСТАНКА**

**Време одржавања:** 09.12.2019 године

**Место одржавања:** Врњачка Бања

**Учесници:** супервизори из центара за социјални рад Врњачка Бања, Брус, Ћићевац и Варварин, Ћуприја, Кнић, Свилајнац, Велика Плана и саветнице Републичког завода за социјалну заштиту.

**Приказ случаја**

Мал. Марина М. живи са мајком Светланом М. у Београду у породици порекла мајке, у заједници са њеним родитељима и братом. Отац Радован М. живи у граду П., сам у свом домаћинству. Родитељи су се венчали пре девет година година, на почетку заједнице живели су у граду П. у стану оца. Након порођаја Светлане, она је са мал. Марином годину дана живела у граду П., а затим су се њих две вратиле у Београд, зато што је Светлана требала да почне да ради након породиљског одсуства. Отац је викенде проводио са породицом.

Након тужбе за развод брака који је покренуо отац, пре две године мал. Марина одбија да долази код оца у град П., она му каже „да је оставио њу и њену маму, да се мама много секира, да плаче и пати због њега, да је одувек био лош према њој и није се бринуо, да јој није лепо у граду П.”.

Отац је покушавао да разговара са Светланом више пута, али је она остала при свом ставу да је „он одговоран за њихов развод, да дете то зна и да она ту ништа не може, она јој не брани да виђа оца али дете само неће да иде код њега“ .

Мал. Марина је стара 8 година, ученица је 2. разреда основне школе, одлична је ученица, прихваћена у групи вршњака, комуникативна, али када говори о оцу, љута је и са негативним конотацијама, као и о члановима његове породице порекла који такође живе у граду П.

Отац је обесхрабрен оваквим понашањем мал. детета, разуме да губи контакт са њом, али се осећа беспомоћно и не види на који начин би јој показао колико му је стало до ње.

Родитељи су од стране ЦСР у Београду упућени на породичну терапију у Саветовалиште. Након 6 месеци одласка на терапију није било промена, мал. дете је и даље одбијало да виђа оца, почела је да одбија и да контактира телефоном са њим.

ЦСР из П. је радио процену оца на захтев Суда у П., успостављена је сарадња са ЦСР у Београду, постигнута је сагласност за изрицање Корективног надзора над вршењем родитељског права родитељима и упућивање у Саветовалиште; сагласност са ЦСР Београд по питању модела виђања малолетног детета и оца; пружана подршка оцу у моделовању понашања у сусрету са кћерком (да буде упоран, стрпљив, да разуме понашање малолетног детета, да истраје у одржавању контаката ); саветодавно едукативни рад са малолетним дететом када је била код оца.

**Тешкоће које је водитељ случаја имао у раду са овом породицом:**

* Рад само са једним родитељем
* Тешкоће у мотивисању мајке на сарадњу и да препозна последице отуђења
* Тешкоће у могућностима постизања промена у понашању родитеља
* Зхатеви и жалбе родитеља без спремности да поштују договор;

**Супервизијско питање :**

* Шта водитељ случаја може да предузме од мера и услуга, а што није до сада предузео­­?
* Да ли би покретање поступка за лишење родитељског права мајке била адекватна заштита малолетног детета у овој ситуацији?

**Рад супервизијске групе:**

**Презентација** супервизора о три степена отуђења детета и индикаторима који указују на инструментализацију и отуђење детета од другог родитеља је била увод у тему.

**Питања супервизора** су била усмерена на разумевање предузетих активности центра и резултате истих.

**Супервизијски рад** на приказу случаја организован је у четири радне групе, које су разматрале специфична питања релевантна за случај, као и за могућности интервенција супервизора према водитељу случаја с циљем отварања других перспектива и могућности да се остваре права детета на личне односе са родитељем с којим не живи.

**Прво питање за прву и трећу групу** : Који су индикатори емоционалног злостављања малолетног детета од стране родитеља?

**Друго питање за другу и четврту групу**: Које су мере и активности које орган стартељства може да предузме да би пружио заштиту малолетном детету?

Након излагања представника група и интервенција саветница које су подстицале групу на промишљање у препознавању активности које воде отуђењу и које мере и активности може предложити орган стартељства супервизори су активно учествовали у дискусији.

Саветнице су интегрисале садржај и наглашавале значај увремењеног препознавања и реаговања на угрожавање права детета да одржава личне односе са другим родитељем и сродницима.

**Играње улога** према приказу случаја организовано је као разговор у ЦСР од стране водитеља случаја и супервизора са родитељима и дететом, са циљемдефинисањазаједничког циљареуспостављања личних односа детета са оцем. Други супервизори су били група за подршку која је могла преко питања на папиру, који се достављао водитељу, да учествују у раду. Након одигравања улога рефлексија супервизора у улози детета је била да је разумела немоћ и љутњу детета, супервизори у улози родитеља су осећали преплављеност сукобом и осећањима повређености. Водитељ и супервизор су имали доживљај комплексних породичних односа , инструментализацију детета од стране мајке и потребу детета за заштитом.

**Исходи рада групе:**

- Отуђење детета од другог родитеља и сродника након развода брака родитеља је процес у коме се неразрешен партнерски сукоб преноси на родитељство. Дете је жртва инструментализације и емоционалног злостављања и неопходно је у фокусу имати потребе и права детета.

- Процена родитеља и детета није дијагноза већ процес дефинисања снага и ризика на личном, породичном и социјалном нивоу и неопходно је да са породицом ради један тим ради сагледавање целине, успостављања сарадње и интервенција на ставове који су неприхватљиви са позиције правилног развоја детета.

- Превентивни рад- интервенисање је неопходно од почетне процене, кад год постоје индикатори прве фазе отуђења детета од другог родитеља и укључивање родитеља у саветодавни рад на обавезујући начин путем правних мера ако родитељи не коригују своја отуђујућа понашања .

- Усмереност само на процену и интервенције према породици није довољно код сложених проблема. Неопходно је укључивање шире породице и институција као подршке променама које ће омогућити детету да оствари своја права. Породица порекла често има моћ у односу на родитеље и може да дете усмерава негативно у односу на другог родитеља, тако да су потребне интервенције и према члановима шире породице.

- Информативно саветодавни рад са дететом, родитељима и члановима породице је неопходан у континуитету и усклађеност правних мера у односу на реализоване активности из Плана. Увремењеност правних мера је важна јер зауставља злоупотребу уз специфичан саветодавно терапијкси рад са члановима породице.

- Потребно је посебно планирати рад са дететом, обзиром на специфичан начин мишљења и доживљавања у отуђењу и манипулацију „вољом детета“ од стране отуђујућег родитеља.

- Задатак супервизора је да водитеља подстиче на реално сагледавање ризика, индикатора отуђења, последица и снага које је препознао и да у складу с тим уради: план активности, предложи правне мере ако се активности не реализују, донесе одлуку на нивоу тима које ће детету омогућити остваривање права и заштиту од злоупотребе, оснаживање водитеља пружањем подршке и позитивне повратне информације и отварање различитих перспектива у раду постављањем питања водитељу која омогућавају боље увиде .

**Рефлексије на ток и тему рада супервизијске групе**

* Разумевање значаја припрема за рад и интервенисање од првог сусрета са породицом код процене ризика, применом саветодавних, правних мера на превенцији отуђења.
* Препознавање значаја рада на јачању пасивног родитеља и системски приступ у раду са породицом који омогућава интервенције на границе, комуникацију и дебалансирање моћи.
* Увиђање значаја планирања стратегије рада са породицом и рад са дететом на индивидуалном нивоу и са родитељима пре заједничког рада са породицом ради планирања интервенција које ће утицати на породични систем.
* Сагледавање потребе да се ради на два нивоа: подршци снагама породице, ограничавању тешкоћа и прихваатњу могућности позитивне промене.

Саветници:

Весна Трбовић

Сњежана Јовић